กอนช.เร่งแก้ปัญหาความเค็มจากน้ำทะเลหนุนสูงพื้นที่เจ้าพระยาตอนล่าง เพื่อลดผลกระทบการผลิตน้ำประปา
กองอำนวยการน้ำแห่งชาติ (กอนช.) เร่งแก้ปัญหาความเค็มจากน้ำทะเลหนุนสูงพื้นที่เจ้าพระยาตอนล่าง เพื่อลดผลกระทบการผลิตน้ำประปา                กองอำนวยการน้ำแห่งชาติ (กอนช.) ได้รายงานสถานการณ์น้ำภาพรวมของประเทศวันนี้ (6 ก.พ.64) ว่า มรสุมตะวันออกเฉียงเหนือที่พัดปกคลุมอ่าวไทยและภาคใต้มีกำลังปานกลาง ทำให้ภาคใต้มีฝนเล็กน้อยถึงปานกลาง 24 ชั่วโมงที่ผ่านมา มีฝนตกเล็กน้อยบริเวณ จ.ประจวบคีรีขันธ์ 9 มิลลิเมตร โดยแม่น้ำสายหลักน้ำน้อยถึงน้ำมากและมีแนวโน้มลดลง ภาพรวมปริมาณน้ำใช้การแหล่งน้ำทุกขนาด 22,615 ล้านลูกบาศก์เมตร หรือร้อยละ 39 และแหล่งน้ำขนาดใหญ่ 17,014 ล้านลูกบาศก์เมตร หรือร้อยละ 36 จุดเฝ้าระวังน้ำน้อยยังคงอยู่ในพื้นที่ 12 แห่ง ทั้งนี้ กอนช.ได้ให้หน่วยงานที่เกี่ยวข้องเร่งแก้ปัญหาความเค็มจากน้ำทะเลหนุนสูงทุกพื้นที่โดยเฉพาะพื้นที่เจ้าพระยาตอนล่าง เพื่อไม่ให้กระทบน้ำอุปโภค-บริโภค พร้อมทั้ง ติดตามผลการบริหารจัดการคุณภาพน้ำ คือ ระยะเร่งด่วน เพิ่มการระบายน้ำเขื่อนป่าสักชลสิทธิ์และควบคุมปริมาณน้ำไหลผ่านเขื่อนพระรามหก พร้อมหยุดสูบน้ำในช่วงน้ำทะเลหนุนสูงสุด เพื่อผลักดันลิ่มความเค็มในแม่น้ำเจ้าพระยา // ระยะสั้น เฝ้าระวังน้ำทะเลหนุนสูงในแต่ละช่วง พร้อมกำกับดูแลสถานีสูบน้ำให้ชะลอการสูบน้ำช่วงเวลาที่น้ำทะเลหนุนสูงหรือช่วงที่ลำเลียงน้ำลงมายังพื้นที่ตอนล่าง , ให้กรมชลประทานและการไฟฟ้าฝ่ายผลิตแห่งประเทศไทยระบายน้ำจาก 4 เขื่อนหลัก ประกอบด้วย เขื่อนภูมิพล เขื่อนสิริกิติ์ เขื่อนนเรศวร และเขื่อนป่าสักชลสิทธิ์ รวมถึง บริหารจัดการน้ำที่ไหลผ่านเขื่อนเจ้าพระยา และเขื่อนพระรามหก เพื่อให้สามารถควบคุมความเค็มในแม่น้ำเจ้าพระยาได้อย่างมีประสิทธิภาพ , ให้กรุงเทพมหานครลดการสูบระบายน้ำลงแม่น้ำเจ้าพระยาช่วงน้ำทะเลหนุนสูง ส่วนระยะยาวการประปานครหลวงเร่งดำเนินการขยายกำลังการผลิตน้ำประปาของโรงงานผลิตน้ำมหาสวัสดิ์เพื่อรองรับกับปริมาณความต้องการใช้น้ำเพิ่มขึ้นในอนาคต                   กองอำนวยการน้ำแห่งชาติ (กอนช.) ยังได้เฝ้าระวังคุณภาพน้ำเพื่ออุปโภค-บริโภค บริเวณแม่น้ำเจ้าพระยา ณ สถานีสูบน้ำสำแล จ.ปทุมธานี มีค่าความเค็มเกินเกณฑ์มาตรฐาน ส่วนน้ำเพื่อการเกษตรแม่น้ำท่าจีน แม่น้ำบางปะกง และแม่น้ำแม่กลอง ค่าความเค็มเกินเกณฑ์มาตรฐานบริเวณปากแม่น้ำ